钦定古今图书集成/明伦汇编/氏族典/第345卷 > 周宗
## 钦定古今图书集成/明伦汇编/氏族典/第345卷 > 周宗

按《十国春秋》，南唐周宗字君太，广陵人。少遇乱孤穷，
事烈祖为给使，使四方，辄称职。烈祖镇金陵，宗为都
押牙，颇预密议，宋齐丘渐忌之。一日，烈祖临镜理白
髭，太息曰：“功业成而吾老矣，奈何？”宗适侍侧，悟其指，
乃请如广陵，讽让皇以禅代事，亦请谕齐丘意。齐丘
忌议，自宗发，以手疏切谏。烈祖得之，大悔惧。后数日，
齐丘驰至金陵，为险语动烈祖，请斩宗以谢国人。烈
祖将从之，马仁裕、徐玠固争，事得已，但黜宗为池州
副使。玠又与李建勋等密定大计，复召宗还旧职。俄
而烈祖谓宗曰：“吾夜梦为人引剑断吾颈，意甚恶之。”
宗遽下阶拜贺曰：“当策立耳。”居数日而烈祖内禅，宗
躐进至内枢使、同平章事，迁侍中。久之，罢为镇南军
节度使，徙宁国军，复留守东都，以司徒致仕。未几，周
师起，冯延鲁代为留守，竟自髡而逃，被执于周。时人
以宗有厚福，无何病卒，年七十馀。宋齐丘抚其棺哭
曰：“君大黠，来亦得时，去亦得时。”元宗闻之不平。宗二
女皆国色，相继为后主后。